LV Eiropas Savienības Oficiālais Vēstnesis C 214/6

Ungārijas pasākumi, kas noteikti atbilstoši Eiropas Parlamenta un Padomes Direktīvas 2010/13/ES 14. pantam un minēti 2017. gada 8. maija Lēmuma C(2017) 2907 1. apsvērumā

(2017/C 214/05)

Mediju padomes Lēmums Nr. 131/2017 (II.7.)

par sabiedriski nozīmīgo notikumu sarakstu un atspoguļošanas veidu

Mediju padome ir apkopojusi sabiedriski nozīmīgo notikumu sarakstu un noteikusi, kā katrs no tiem atspoguļojams:

1) vasaras olimpisko spēļu notikumi, kuros piedalās Ungārijas valstsvienība vai kāds ungāru sportists, atspoguļojamas pilnīgā vai daļējā tiešraidē, bet ziemas olimpisko spēļu notikumi, kuros piedalās Ungārijas valstsvienība vai kāds ungāru sportists, atspoguļojamas pilnīgā vai daļējā vēlākā pārraidē;

2) Starptautiskās Futbola federācijas (FIFA) kungu Pasaules kausa izcīņas un Eiropas Futbola savienības (UEFA) kungu Eiropas futbola meistarsacīkšu atklāšanas, ceturtdaļfināla, pusfināla un fināla mači translējami pilnīgā tiešraidē;

3) Ungārijas kungu futbola valstsvienības mači (ieskaitot FIFA Pasaules kausa izcīņā un UEFA Eiropas meistarsacīkstēs, kā arī minēto sarīkojumu kvalifikācijas mačos un oficiālās pārbaudes spēlēs) ir translējami pilnīgā tiešraidē;

4) UEFA Čempionu līgas finālmačs un UEFA Čempionu līgas un Eiropas līgas mači, kuros piedalās kāds Ungārijas klubs, izņemot kvalifikācijas kārtas, ir translējami pilnīgā tiešraidē, bet kvalifikācijas kārtas atspoguļojamas pilnīgā vēlākā pārraidē;

5) Starptautiskās Rokasbumbas federācijas (IHF) kungu un dāmu Pasaules rokasbumbas meistarsacīkstes un Eiropas Rokasbumbas federācijas (EHF) kungu un dāmu Eiropas Rokasbumbas meistarsacīkstes, kur piedalās Ungārijas valstsvienība, translējamas pilnīgā tiešraidē;

6) IHF rokasbumbas Čempionu līgas un Čempioņu līgas mači, kuros piedalās Ungārijas klubu komandas, translējami pilnīgā tiešraidē;

7) Starptautiskās Peldēšanas federācijas (FINA) kungu Pasaules ūdenspolo meistarsacīkstes un Eiropas Peldēšanas federācijas (LEN) kungu Eiropas Ūdenspolo meistarsacīkstes, kur piedalās Ungārijas valstsvienība, translējamas pilnīgā tiešraidē;

8) autosacīkšu F1 Ungārijas Lielās balvas izcīņa translējama pilnīgā tiešraidē.

Mediju pakalpojumu sniedzējs, kuram ir ekskluzīvas tiesības translēt sabiedriski nozīmīgu notikumu (turpmāk “tiesību subjekts”), drīkst novirzīties no tiešraides tad, ja kāds no nozīmīgajiem notikumiem (vai tā ietvaros sarīkots sporta notikums) sākas laikposmā no 0.00 līdz 6.00 pēc Viduseiropas laika (CET). Šajā gadījumā tiesību subjekts sāk translāciju ne vēlāk kā attiecīgās kalendārās dienas plkst. 21.00. Vairākdaļīgu nozīmīgo notikumu tiešraidē neietilpst dabiskie daļu starplaiki.

Ja nozīmīgo notikumu veido vairāki mači, spēles, sporta programmas vai notikumi (notikumu virkne), kas iekrīt tā, ka to pilnīga vienlaicīga translācija tiešraidē nav iespējama, tiesību turētājs pēc sava ieskata izšķir, kuru virknes notikumu translēt tiešraidē pilnīgi. Iespēju robežās tiesību subjekts gādā, lai tiešraidē un tiek pilnīgi pārraidīti tie notikumu virknes notikumi, kas ir nozīmīgi ungāriem. Virknes notikumu, kurš nav translēts tiešraidē, tiesību subjekts drīkst pārraidīt atbilstoši noteikumiem par vēlāku translāciju.

Ja notikuma beigas iekrīt laikposmā no 0.00 līdz 19.00 pēc Viduseiropas laika, vēlāka translācija sākama ne vēlāk kā 22.00 tajā pašā kalendārajā dienā. Ja beigas iekrīt laikposmā no 19.00 līdz 24.00 pēc Viduseiropas laika, sekojošā pārraide sākama ne vēlāk kā astoņas stundas pēc notikuma beigām. Tiesību subjekts, ņemot vērā auditorijas tiesības uz pienācīgu informāciju, drīkst novirzīties no iepriekš noteiktā vēlākās translācijas sākumlaika ar nosacījumu, ka pārraide sākas ne vēlāk kā divdesmit četras stundas pēc notikuma beigām.